Der vil dog ikke være plads til ubåden på Politimuseet, der ligger på Nørrebro i København

Efterforskningen af ubåds-sagen og Kim Walls spektakulære og tragiske død om bord på Peter Madsens hjemmebyggede ubåd UC3 Nautilus hører hjemme på Politimuseet i København, når sagen er afsluttet, og der er gået nogle år.

Det mener museumsleder Frederik Strand.

- Det er politihistorie, og det vil være helt naturligt, at der kom genstande ind fra ubådssagen. Det er en sag, der har offentlighedens interesse, og den situation, som forbrydelsen er sket i, er ganske speciel, siger han.

Det er politikredsene, der tilbyder effekter til Politimuseet, og endnu har de ikke hørt fra Københavns Politi. Det er dog også først, når sagerne er afsluttet, at museet bliver kontaktet.

- Vi har ikke plads til ubåden. Så store er vores arkiver ikke. Så skulle det være på Søfartsmuseet. Men det kunne eksempelvis være et koøje, siger Frederik Strand som et eksempel på, hvad der kunne være interessant at udstille i ubådssagen.

Foto: Niels Hougaard/POLFOTO

Udstiller ofte gerningsvåben

- Kunne I forestille jer at udstille et eventuelt gerningsvåben eller saven, der blev brugt til partering?

- Det er svært at sige. Måske. Vi udstiller ikke kun genstande for at give et makabert indtryk af sagerne, men ting, der er relateret til drabet i vid perspektiv, siger han og tilføjer, at det dog er typisk, at de udstiller gerningsvåben.

- Hvor lang tid skal der gå, før I sætter en udstilling op?

- Det er afhængigt af hvilke sager, der er tale om, og om det relaterer sig til ofre og pårørende. Vi hører ofre og pårørende til sagerne i forhold til at få tilladelse. Hvis de siger nej, så gør vi det ikke. Og vi sætter ikke sager op dagen efter eller året efter, men der behøver ikke gå mere end fem år, siger han.

Museet har tidligere udstillet drabsvåben fra Peter Lundin-sagen i forbindelse med en særudstilling om ondskab, og i 2015 lavede de udstillingen med effekter fra efterforskningen af Amagermanden, der blev anholdt i 2010 og idømt livstid i 2011 for drab og voldtægter.

Udstillingen af Amagermanden-sagen har hverken billeder af gerningsmand eller ofre, fordi sagen er så ny.

Men her udstiller museet med tilladelse fra ofre og pårørende blandt andet cykel, kikkert og briller, der tilhørte Lene Buchardt, der blev dræbt i Fasanskoven i København i 1990, ligesom de har udstillet enkelte sølvsmykker, som Amagermanden tog med sig, efter han havde begået en firedobbelt voldtægt på Ingolfs Alle i 1997, ligesom de også udstiller en DNA-pose, som noget af materialet blev gemt og sendt til undersøgelse i, fordi det var så væsentlig en del af denne efterforsknings gennembrud.